Mette Gjerskov (S), 2011-05-10:
En meget stor del af den danske natur ligger faktisk ude på havet.
Det er en natur, som er under et enormt pres.
Vi har overfisket, vi har forurenet med for meget gødning fra landbruget, fra kloakker, fra husholdninger.
Vi har skibe, der stadig væk tømmer toiletspandene ud i havet.
Vi har i bund og grund et havmiljø, som er under et stigende pres.
Derfor har vi brug for at få sat fokus på, at vi også skal passe på vores havområder.
Vi har brug for at få sat fokus på, at vi også lægger værdi i, at vi har fisk og andre dyr i vandet; at vi har mulighederne for det rekreative; at vi kan fiske, at vi kan gå på jagt, at vi kan bade, at vi kan sejle; at vi kan nyde det, at Danmark har en helt enestående kystlinje; at vi har – jeg er nødt til simpelt hen at læse det op – 105.000 km2 til vands.
Det er nogle områder, som har brug for en særlig hånd.
Vi har brug for at kunne sige til os selv, at her gør vi noget ganske særligt.
Det har vi gjort med nationalparker til lands, og der har vi været enige i den strategi, der ligger, om ikke at lave restriktioner, men at bevare.
Men når vi taler om vandet, så taler vi om, at der er brug for restriktioner.
Når ålen er truet og åbenbart ingen andre gør noget ved det, så er der brug for, at vi i nationalparkerne vil kunne sige, at så må man droppe ålefiskeriet med den intensitet, det har.
Men der er også brug for, at vi har nogle områder, hvor vi virkelig forsøger at få benyttelse og beskyttelse til at gå hånd i hånd; hvor vi prøver at få udviklet lineopdræt af muslinger f.eks., lineopdræt af muslinger, som for det første ikke er med til, at bunden bliver ødelagt, når man skraber, og for det andet er meget bedre til at filtrere næringsstoffer og dermed skabe et bedre vandmiljø.
Ja, der er rigtig, rigtig mange gode grunde til, at en nationalpark til havs er en god idé.
Vi har peget på nogle forskellige områder.
Forslaget her indebærer at udpege to eller tre i første omgang.
Vi har peget på et område øst for Bornholm.
Østersøen er jo et af de allerallermest forurenede have i verden.
Der er brug for en ganske særlig indsats, også og især med hensyn til at få torsken tilbage.
Vi har peget på et område i Kattegat.
Vi har peget på Limfjorden, som jo virkelig er en fjord, der har store problemer med iltsvind.
Og så har vi peget på Isefjorden og Roskilde Fjord.
Vi har prøvet at fordele det rundtomkring i landet og spørge: Hvor er der nogle ganske særlige naturområder?
Hvor er der nogen områder, hvor vi har særlig fokus på naturen, men også områder, som er så beboede, at også mange mennesker i nærheden vil kunne få glæde af de her arealer og de her nationalparker?
Jeg kan høre, at der ikke er den vilde opbakning fra regeringen.
Det synes jeg er ærgerligt.
Jeg håber, at vi kan få i hvert fald en god debat om, at fisk og havplanter er noget, vi også skal beskytte.
Det er ikke kun de små nuttede med pels og brune øjne.
Fisk ser måske ikke lige så charmerende ud for nogle af os, og nogle af os bryder os ikke særlig meget om at spise dem, men de hører altså faktisk til som en del af vores natur.
Vi vil gerne være med til at beskytte havet.
Det er det forslag, der ligger her, om havnationalparker.